Lørdag morgen gik isbjørnen Malik i fødsel, men det var ikke til at se, om der var to eller tre unger. Nu er der ikke længere nogen tvivl – der er tre.

Isbjørnene i Aalborg Zoo har forøget familien. Tre små isbjørne unger er kommet til verden, og det er til stor glæde. Aalborg Zoo har håbet på isbjørneunger siden hannen Lars kom til haven fra Rostock Zoo. Og selvom dyrepasserne havde en mistanke om, at Malik var i lykkelige omstændigheder, var de ikke helt sikre på, at der ville kommer nye unger til Zooen. - En isbjørnefødsel er altid en overraskelse. Ungerne er bittesmå og vejer kun omkring 500 gram, så man kan ikke se på en isbjørn, om den er drægtig, siger dyrepasser Katrine Christensen. Hun understreger, at det er langt fra sikkert, at alle ungerne overlever. Ungerne er de næste måneder i fødehulen sammen med Malik, og gæster må vente med tålmodighed til ungerne begiver sig udenfor anlægget omkring marts. Indtil da kan man følge med på et webkamera på Aalborg Zoos hjemmeside.